Ο **Τρεμέλ Ντάρντεν** (Ίνγκλγουντ, 17 Δεκεμβρίου 1981) είναι Αμερικανός επαγγελματίας καλαθοσφαιριστής. Ο Ντάρντεν αγωνίζεται στη θέση του σμολ φόργουορντ για λογαριασμό της γερμανικής Μιτελντόιτσερ.

Κολλεγιακή σταδιοδρομία
-----------------------

Ο Τρεμέλ Ντάρντεν εισήχθη στο Κολλέγιο του Νιαγάρα το 2000, σε ηλικία 19 ετών. Συμμετείχε με την ομάδα μπάσκετ του Κολλεγίου στο Κολλεγιακό Πρωτάθλημα, ενώ το 2004 και μετά την αποφοίτησή του, συμμετείχε στα Ντραφτ του NBA εκείνου του έτους.

Παρά τη συμμετοχή του στα ντραφτ, ο Ντάρντεν δεν μπόρεσε να διακριθεί με αποτέλεσμα να μην καταφέρνει να εξασφαλίζει κάποιο επαγγελματικό συμβόλαιο με ομάδα του ΝΒΑ.

Επαγγελματική σταδιοδρομία
--------------------------

Ο Ντάρντεν βρέθηκε από πολύ μικρή ηλικία στην Ευρώπη με πρώτο του σταθμό να είναι η τουρκική Ερντεμιρσπορ Κουλούμπου, με την οποία υπέγραψε επαγγελματικό συμβόλαιο συνεργασίας το 2004. Ένα χρόνο αργότερα ταξίδεψε στο Βέλγιο για λογαριασμό των Λόιβεν Μπέαρς, στους οποίους παρέμεινε για ένα έτος.

Το 2006 μεταπήδησε στη Σπάιρου Σαρλερουά, έτερη ομάδα του Βελγίου. Στην ομάδα του Σαρλερουά παρέμεινε για δύο χρόνια έχοντας καταφέρει μάλιστα να κατακτήσει το εγχώριο πρωτάθλημα Βελγίου το 2008.

Μετά την κατάκτηση του εγχώριου πρωταθλήματος, ο Ντάρντεν αποφάσισε να αφήσει το Βέλγιο και να ταξιδέψει στην Αυστραλία για λογαριασμό των Σάουθ Ντράγκονς, στους οποίους παρέμεινε για ένα χρόνο έχοντας καταφέρει μάλιστα να κατακτήσει το πρωτάθλημα Αυστραλίας της περιόδου 2008-09. Στη συνέχεια επέστρεψε στην Ευρώπη και ταξίδεψε με προορισμό τη Γαλλία και τη Στράσμπουργκ Μπάσκετ, στην οποία παρέμεινε για ένα χρόνο.

Το 2010 πήρε μεταγραφή για τη SLUC Νανσί, ομάδα επίσης της Γαλλίας. Η περίοδος 2010-11 αποδείχθηκε εξαιρετική για τον Ντάρντεν, καθώς κατάφερε να κατακτήσει με την ομάδα της Νανσί το πρωτάθλημα Γαλλίας.

Το 2011 ταξίδεψε στην Ισπανία και πήρε μετεγγραφή στην Ουνικάχα Μάλαγα, στην οποία παρέμεινε για ένα χρόνο, καθώς το 2012 μετεγγράφη στη Ζάλγκιρις Κάουνας, ομάδα της Λιθουανίας. Το τέλος της σεζόν 2012-13 βρήκε τον Ντάρντεν πρωταθλητή Λιθουανίας με τη Ζάλγκιρις Κάουνας. Το καλοκαίρι του 2013, ο Ντάρντεν επέστρεψε στην Ισπανία, αυτή τη φορά για λογαριασμό της Ρεάλ Μαδρίτης. Ο πρώτος τίτλος του Ντάρντεν με την ομάδα της Μαδρίτης δεν άργησε να έρθει, καθώς λίγο καιρό μετά την υπογραφή του συμβολαίου του κατέκτησε το Ισπανικό Σούπερ Καπ. Ο Ντάρντεν έφτασε με την ομάδα της Ρεάλ μέχρι τον τελικό της Ευρωλίγκα για το 2014, στον οποίο όμως ηττήθηκε από τη Μακάμπι Τελ Αβίβ. Επίσης δεν κατάφερε να κατακτήσει το πρωτάθλημα Ισπανίας, κάτι που θα πετύχαινε για πρώτη φορά στην καριέρα του, καθώς ο τίτλος πήγε στην Μπαρτσελόνα.

Κατά τη μεταγραφική περίοδο του καλοκαιριού του 2014, ο Ολυμπιακός Πειραιώς κινήθηκε για την απόκτηση του παίκτη, με επιτυχή κατάληξη. Μετά την κατάκτηση του Πρωταθλήματος Ελλάδος, ο Ολυμπιακός ανακοίνωσε, τον Ιούλιο του 2015, πως δεν επρόκειτο να ενεργοποιήσει την οψιόν ανανέωσης του Ντάρντεν για ακόμα ένα χρόνο.

Το 2015 πηγαίνει στην Τουρκία για λογαριασμό της Μπεσίκτας.

Για τη σεζόν 2016-2017, υπογράφει στην ιταλική Καντού. Στο φινάλε της σεζόν 2016/17 υπέστη ρήξη αχίλλειου τένοντα που τον κράτησε εκτός δράσης μέχρι το 2018.

Το 2018, αφού ξεπέρασε τον σοβαρό τραυματισμό του υπέγραψε στη βελγική Άντβερπ.

Από το τέλος του 2018 και μέχρι την 21 Ιουλίου 2020 βρέθηκε στη γερμανική Μιτλντόιτσερ (MBC).

Στις 15 Οκτωβρίου 2020, υπέγραψε συμβόλαιο με τη Ρίζεν Λούντβιγκσμπουργκ, παραμένοντας έτσι στη Γερμανία. Τη σεζόν 2020-21 μέτρησε 7.3 πόντους και 2.9 ριμπάουντ κατά μέσο όρο. Τον Σεπτέμβριο του 2021 ανανέωσε το συμβόλαιό του για ακόμα μία χρονιά.

Στις 21 Αυγούστου 2022, ανακοινώθηκε η επιστροφή του στη Μιτελντόιτσερ.

Τίτλοι
------

* Πρωτάθλημα Βελγίου: (2008)
* Πρωτάθλημα Αυστραλίας: (2009)
* Πρωτάθλημα Γαλλίας: (2011)
* Πρωτάθλημα Λιθουανίας: (2013)
* Σούπερ Καπ Ισπανίας: (2013)
* Κύπελλο Ισπανίας: (2014)
* Πρωτάθλημα Ελλάδας: (2015)

Προσωπική ζωή
-------------

Ο Τρεμέλ Ντάρντεν, είναι παντρεμένος και έχει τρία παιδιά.

Παραπομπές
----------

1. ↑  «South Dragons win NBL Championship against Melbourne Tigers 102-81». *heraldsun.com.au*. March 13, 2009.. Ανακτήθηκε στις September 7, 2014.
2. ↑  «Strasbourg signs Tremmell Darden». *Sportando.com*. August 1, 2009.. Ανακτήθηκε στις September 7, 2014.
3. ↑  «SLUC Nancy inks Tremmell Darden». *Sportando.com*. July 1, 2010.. Ανακτήθηκε στις September 7, 2014.
4. ↑  «Unicaja adds Darden». *Euroleague.net*. August 5, 2011.. Ανακτήθηκε στις September 7, 2014.
5. ↑  «Zalgiris brings back Lavrinovic, adds Darden». *Euroleague.net*. July 20, 2012.. Ανακτήθηκε στις September 7, 2014.
6. ↑  «Real Madrid officially announced Tremmell Darden». *Sportando.com*. March 13, 2013.. Ανακτήθηκε στις September 7, 2014.
7. ↑  «Olympiacos inks veteran forward Darden to 2-year deal». *Euroleague.net*. July 24, 2014.. Ανακτήθηκε στις September 7, 2014.
8. ↑  ΣΠΟΡ FM (24 Ιουνίου 2015). «Τέλος και επίσημα ο Ντάρντεν». Ανακτήθηκε στις 25 Ιουνίου 2015.
9. ↑  «Στη Μπεσίκτας ο Ντάρντεν». *www.novasports.gr*. Ανακτήθηκε στις 17 Απριλίου 2020.
10. ↑  Σεπ. 2016 20:18, Δημοσίευση: 12. «Ο Ντάρντεν συμφώνησε με την Καντού». *www.sport24.gr* (στα Αγγλικά). Ανακτήθηκε στις 17 Απριλίου 2020.
11. ↑  «Στην Άντβερπ ο Ντάρντεν». *sport-fm.gr*. Ανακτήθηκε στις 17 Απριλίου 2020.
12. ↑  Ιαν. 2020 14:09, Επιμέλεια: Στέφανος Μακρής Δημοσίευση: 10. «Ντάρντεν: Το παλεύει ακόμα στα 38 του, υπέγραψε σε γερμανική ομάδα». *www.sport24.gr* (στα Αγγλικά). Ανακτήθηκε στις 17 Απριλίου 2020.
13. ↑  «Yanni Wetzell returns to NBL’s Phoenix, Ludwigsburg replaces him with Darden» (στα αγγλικά). *Sportando*.. Ανακτήθηκε στις 2021-02-07.
14. ↑  «Θυμάστε τον Τρεμέλ Ντάρντεν; Συνεχίζει το μπάσκετ στα 40 του και ακόμα… το 'χει! (photos)». *Eurohoops*. 7 Οκτωβρίου 2021. Ανακτήθηκε στις 19 Δεκεμβρίου 2021.
15. ↑  «Ντάρντεν: Συνεχίζει στα... 41 του ο Αμερικανός | Gazzetta». *www.gazzetta.gr*. Ανακτήθηκε στις 21 Αυγούστου 2022.
16. ↑  «Πατέρας για τρίτη φορά ο Τρεμέλ Ντάρντεν (pic)». *www.gazzetta.gr*. Ανακτήθηκε στις 17 Απριλίου 2020.

Πηγές
-----

* Το προφίλ του Ντάρντεν στο euroleague.net
* Ανακοίνωσε Ντάρντεν ο Ολυμπιακός